Document ID: 32014D0207

KOMISIJOS ĮGYVENDINIMO SPRENDIMAS
2014 m. balandžio 11 d.
dėl aukščiausio lygio domeno „.eu“ registro administratoriaus paskyrimo
(Tekstas svarbus EEE)
(2014/207/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. balandžio 22 d. Europos Parlamento ir Tarybos reglamentą (EB) Nr. 733/2002 dėl .eu Aukščiausio lygio domeno įdiegimo (1), ypač į jo 3 straipsnio 1 dalies b punktą,
kadangi:
(1)
po Europos Sąjungos oficialiajame leidinyje paskelbto kvietimo pareikšti susidomėjimą Komisija turėtų paskirti registro administratorių, kuriam būtų patikėta organizuoti, administruoti ir valdyti aukščiausio lygio domeną „.eu“;
(2)
2003 m. Sprendimu 2003/375/EB (2) Komisija paskyrė Europos interneto domenų registrą (EURid) aukščiausio lygio domeno „.eu“ registro administratoriumi. Komisija sudarė su Europos interneto domenų registru (EURid) sutartį, kurioje nustatomos sąlygos, kuriomis Komisija prižiūri, kaip registras organizuoja, administruoja ir valdo aukščiausio lygio domeną „.eu“. Sutartis buvo pasirašyta 2004 m. spalio 12 d. penkerių metų laikotarpiui ir 2009 m. buvo pratęsta dar penkeriems metams. Ji nustos galioti 2014 m. spalio 12 d.;
(3)
Komisija 2013 m. gegužės 14 d.Europos Sąjungos oficialiajame leidinyje paskelbė kvietimą pareikšti susidomėjimą (2013/C 134/06) kartu su Komisijos pareiškimu dėl jos, kaip registro administratoriaus vykdomo aukščiausio lygio domeno „.eu“ organizavimo, administravimo ir valdymo priežiūros institucijos, vaidmens (2013/C 134/05); kvietime organizacijos, norinčios būti atrinktos kaip registro administratorius, kuriam patikėta organizuoti, valdyti ir administruoti aukščiausio lygio domeną „.eu“, ragintos teikti paraiškas;
(4)
Kvietimo terminas - 2013 m. birželio 20 d. Buvo gauta tik viena paraiška - Europos interneto domenų registro (EURid);
(5)
2013 m. liepos 25 d. buvo atliktas vertinimas vadovaujantis tinkamumo ir atrankos kriterijais, pateiktais kvietime pareikšti susidomėjimą;
(6)
vertintojai išnagrinėjo paraišką ir parengė paraiškos vertinimo rezultatų lentelę, kurioje pagal kvietimo 4 skirsnyje nustatytą balų skyrimo sistemą ir atsižvelgiant į jos bendrą kokybę pagal atrankos kriterijus buvo susumuoti skirtingi paraiškai skirti balai (individualūs ir kolektyviniai). Vertintojai padarė išvadą, kad Europos interneto domenų registro (EURid) paraiška atitinka minimalius kiekvieno atrankos kriterijaus reikalavimus. Komisija išnagrinėjo vertintojų gautus rezultatus ir šiuo pagrindu pritaria sprendimui;
(7)
šiame sprendime numatytos priemonės atitinka pagal Europos Parlamento ir Tarybos direktyvos 2002/21/EB (3) 22 straipsnio 1 dalį įsteigto Ryšių komiteto nuomonę,
PRIĖMĖ ŠĮ SPRENDIMĄ:
1 straipsnis
Europos interneto domenų registras (EURid) yra aukščiausio lygio domeno „.eu“ registro administratorius, kuriam patikėta organizuoti, valdyti ir administruoti aukščiausio lygio domeną „.eu“.
2 straipsnis
Komisija pagal Reglamento (EB) Nr. 733/2002 3 straipsnio 1 dalies c punktą su Europos interneto domenų registru (EURid) sudaro sutartį, kurioje nustatomos sąlygos, kuriomis Komisija prižiūri, kaip registro administratorius organizuoja, administruoja ir valdo aukščiausio lygio domeną „.eu“.
Ta sutartis sudaroma penkeriems metams ir gali būti du kartus pratęsta po ne daugiau kaip penkerius metus.
3 straipsnis
Sprendimas Nr. 2003/375/EB panaikinamas.
4 straipsnis
Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
Priimta Briuselyje 2014 m. balandžio 11 d.

Labels: 12